ออมสินจับบุญเติมฝากเงิน ทั่วประเทศ2.1แสนจุด
ออมสิน จับมือตู้บุญเติม-สบายพลัส-เติมดี รับฝากเงินทั่วประเทศ 2.1 แสนจุด เจาะกลุ่มเด็กออมตั้งแต่บาทแรก  มั่นใจเพิ่มเงินฝากในระบบกว่า 1.5 แสนล้าน
8 ก.พ. 2562

ออมสิน จับมือตู้บุญเติม-สบายพลัส-เติมดี รับฝากเงินทั่วประเทศ 2.1 แสนจุด เจาะกลุ่มเด็กออมตั้งแต่บาทแรก  มั่นใจเพิ่มเงินฝากในระบบกว่า 1.5 แสนล้าน
นายชาติชาย พยุหนาวีชัย ผู้อำนวยการ ธนาคารออมสิน เปิดเผยว่า ธนาคารออมสินได้ลงนามความร่วมมือกับบริษัทตู้เติมเงิน 3 แห่ง ได้แก่ ตู้บุญเติม ตู้เติมสบายพลัส และตู้เติมดี จัดทำโครงการเด็กดี ออมฟรี ที่ตู้เติมเงินทั่วไทย ส่งเสริมการออมให้เด็กเยาวชนลูกค้าธนาคารที่มีอายุ 7-20 ปี เข้าถึงการออมเงินตั้งแต่ 1 บาทขึ้นไป ผ่านตู้เติมเงินตามแหล่งชุมชน โรงเรียน สถานศึกษา รวมกว่า 2.11 แสนตู้ ได้ฟรีตลอด 24 ชั่วโมง ส่วนประชาชนที่อายุเกินกว่า 20 ปีจะต้องเสียค่าธรรมเนียมตามเงื่อนไขที่แต่ละบริษัทกำหนด
อย่างไรก็ตาม โครงการนี้อยู่ระหว่างขออนุญาตจากธนาคารแห่งประเทศไทย (ธปท.) คาดว่า จะเปิดให้บริการได้ในวันออมสิน 1 เม.ย. 2562 โดยเชื่อว่าโครงการนี้ จะช่วยกระตุ้นเด็กและเยาวชนให้หันมาออมเงินมากขึ้น ซึ่งปัจจุบันออมสินมีลูกค้าอายุต่ำกว่า 20 ปี อยู่ประมาณ 6 ล้านราย หรือ 1 ใน 3 ของลูกค้าทั้งหมด และมียอดเงินฝากกลุ่มเด็กและเยาวชนอยู่ประมาณ 4 หมื่นล้านบาท หรือเฉลี่ยคนละ 5,000 บาท และคาดว่าปีนี้ยอดฝากเงินลูกค้ากลุ่มนี้จะโตได้ไม่ต่ำกว่า 5%
สำหรับแผนการอำนวยความสะดวกการฝากเงินจะร่วมมือหลายช่องทาง ทั้งตู้เติมเงิน ร้านเซเว่นอีเลฟเว่น เพื่อเพิ่มความสะดวกแก่ลูกค้า ซึ่งจะช่วยดึงลูกค้าหันมาใช้บริการธนาคารออมสินเพิ่ม เนื่องจากธนาคารแห่งอื่นกำลังอยู่ในช่วงการไล่ปิดสาขาเพื่อลดต้นทุนอยู่ ซึ่งจะทำให้ภาพรวมเงินฝากตลอดทั้งปีนี้ ธนาคารคาดว่าจะมีเงินฝากเพิ่ม 1.5 แสนล้านบาท เติบโตจากปีก่อนที่เพิ่ม 1 แสนล้านบาท จากฐานเงินฝากรวม 2.3 ล้านล้านบาท ซึ่งจะมีลูกค้าใหม่ที่เข้ามาฝากเงินเพิ่มเป็น 2 ล้านราย/ปี จากเดิม 1 ล้านราย
นายชาติชาย กล่าวว่า โครงการนี้เชื่อว่าจะตอบโจทย์ความต้องการลูกค้าออมสิน ซึ่งส่วนใหญ่กว่า 74% อาศัยอยู่ตามต่างจังหวัดให้ได้รับความสะดวก ยิ่งขึ้น และไม่ต้องเสียเวลา เสียค่าเดินทางเข้ามาถึงตัวเมือง เพราะการร่วมมือผ่านตัวแทนต่างๆ จะมีจุดบริการของออมสินทั้งผ่านสาขา ตู้เอทีเอ็ม และพันธมิตรกระจายอยู่ทั่วประเทศ 2.3 แสนราย หรือคิดเป็นหมู่บ้านละ 3 แห่ง
แหล่งข่าวจากธนาคารออมสิน เปิดเผยว่า สำหรับการฝากเงินผ่านตู้เติมเงินทั้ง 3 แห่ง จะต้องสอดบัตรประจำตัวประชาชนเพื่อทำธุรกรรม ต้องใส่หมายเลขโทรศัพท์มือถือเพื่อรับหมายเลขยืนยันในการรักษาความปลอดภัยก่อนฝากเงินเข้าเครื่อง
สำหรับอัตราค่าธรรมเนียมของบริษัท ฟอร์ท สมาร์ท เซอร์วิส ผู้ให้บริการตู้บุญเติมคิด 30-70 บาท ส่วนบริษัท สบาย เทคโนโลยี ผู้ให้บริการตู้เติมสบายพลัส คิด 30-50 บาท และบริษัท มีเดีย เซ็นเตอร์ ผู้ให้บริการตู้เติมดี คิดค่าธรรมเนียม 15 บาท